Liikenne- ja viestintäministeriö

Pasi Ovaska

**Lausuntopyyntö merenkulun väylämaksujen uudistamisesta**

LVM/1774/05/2017

Nykyinen väylämaksulaki sisältää tiettyjä elementtejä, jotka kohtelevat koti- ja ulkomaanliikennettä eri tavoin. Lisäksi Tulli tulkitsee näitä säännöksiä mielivaltaisesti ja oikaisuja joudutaan hakemaan aina Korkeimmasta Hallinto-oikeudesta saakka.

1. Kotimaanliikenteessä ei saa vajaalastihyvityksiä.
2. Ulkomaanliikenteessä vajaalastihyvitystä tulkitaan käsittämättömästi; Proomu lähtee Porista Puolaan, tuo sieltä lastin Turkuun ja palaa takaisin Poriin asemapaikalleen. Proomu joutuu maksamaan väylämaksun tietysti Turkuun tullessaan sekä palatessaan Poriin, vaikka paluu liittyy Turun kuljetukseen. Tullin mukaan vajaalastihyvitystä ei voida myöntää Turkuun tulleesta lastista ennen kuin tiedetään mikä on Porista uloslähtevän lastin määrä vaikkei sillä ole mitään tekemistä tämän rahtauksen kanssa ja proomu voi liikkua seuraavaksi vaikka vasta vuoden päästä. Ulkomaiset kilpailijat selviävät vähemmällä samasta kuljetuksesta.
3. Kotimaanliikenteessä väylämaksu maksetaan joka kerta kun saavutaan suomalaiseen satamaan. Proomu lähtee taas Porista ja menee Raumalle lastaamaan lohkoja Helsinkiin. Paluu purkauksen jälkeen takaisin Poriin. Kaikista näistä käynneistä maksetaan täysi väylämaksu eli yhdelle lastille kolme maksua. Ulkomaiset kilpailijat selviävät vähemmällä samasta kuljetuksesta.

Esimerkkilaskelma:

Lohkokuljetus Rauman telakalta Helsingin telakalle suomalaisella ponttoonilla esim 50%:n vajaalastihyvityksellä:

Väylämaksu tulo Raumalle lastaamaan EUR 2.500,-

Väylämaksu tulo Helsinkiin purkamaan EUR 2.500,-

Väylämaksu tulo Pori asemapaikka EUR 2.500,-

=========

Yhteensä EUR 7.500,-

Vastaava ponttooni ulkomailta:

Väylämaksu tulo Helsinkiin purkamaan EUR 2.500,-

Vajaalastihyvitys 50% EUR 1.250,-

========

Yhteensä EUR 1.250,-

Miksi kotimaanliikennettä ja sitä kautta kotimaan teollisuutta ”rangaistaan” korkeammilla kustannuksilla?

Turussa 20.12.2017

Rannikko- ja sisävesiliikenteen työnantajayhdistys RASILA ry

Jari Talja